Muutettu ehdotus: EUROOPAN PARLAMENTIN JA NEUVOSTON ASETUS tilaajayhteyksien eriytetystä tarjonnasta (komission EY:n perustamissopimuksen 250 (2) artiklan nojalla esittämä)

PERUSTELUT

A) Periaatteet

1. Komissio teki 12. heinäkuuta 2000 ehdotuksen Euroopan parlamentin ja neuvoston asetukseksi tilaajayhteyksien eriytetystä tarjonnasta (KOM(2000) 394 lopullinen). Ehdotuksen perustana olivat Eurooppa-neuvoston Lissabonissa 23.-24. maaliskuuta 2000 pitämän erityiskokouksen päätelmät ja tiedonanto vuoden 1999 viestintäalan uudelleentarkasteluun liittyneen julkisen kuulemisen tuloksista ja uutta sääntelyjärjestelmää koskevista suuntaviivoista (KOM(2000) 239 lopullinen).

Asetusehdotuksen toimenpiteillä toteutetaan merkittävässä markkina-asemassa olevien operaattorien kuparijohdinpohjaisten tilaajayhteyksien käyttöoikeuden täysin eriytetty ja rinnakkaiskäyttöön perustuva tarjonta 31. joulukuuta 2000 lähtien.

2. Talous- ja sosiaalikomitea antoi lausuntonsa 19. lokakuuta 2000.

3. Euroopan parlamentti teki ensimmäisessä käsittelyssä 26. lokakuuta 2000 ehdotukseen 18 tarkistusta. Komissio ilmaisi samalla näkemyksensä ehdotetuista tarkistuksista ja ilmoitti hyväksyvänsä ne kaikki.

Nämä seikat huomioon ottaen komissio antaa nyt oheisen muutetun ehdotuksen, johon on sisällytetty kaikki Euroopan parlamentin tarkistukset.

Neuvosto on käynyt Euroopan parlamentin edustajien kanssa jatkuvaa epävirallista vuoropuhelua ehdotetuista tarkistuksista, joten neuvosto voinee tarkastella ja lopulta hyväksyä tämän muutetun ehdotuksen, joka siis sisältää kaikki parlamentin tarkistukset. Näin yhteispäätösmenettely voitaisiin saattaa päätökseen jo ensimmäisessä käsittelyssä.

B) Selvitys tarkistuksista

Euroopan parlamentti ja talous- ja sosiaalikomitea ovat yleisesti ottaen antaneet tukensa komission ehdotuksen tavoitteille ja säännöksille.

Euroopan parlamentti teki ehdotukseen 18 tarkistusta varmistaakseen, että ehdotus on teknisestä näkökulmasta riittävän yksityiskohtainen sitovaksi asetukseksi, ja että tilaajayhteyksien tarjonta eriytetään nopeasti ja tehokkaasti. Komissio on samaa mieltä Euroopan parlamentin näkemyksistä, on hyväksynyt kaikki 18 tarkistusta ja muuttaa ehdotustaan niiden mukaiseksi.

Niinpä muutettu ehdotus sisältää nyt tarkempia teknisiä määritelmiä ja ilmoitettuja operaattoreita ja kansallisia sääntelyviranomaisia koskevia yksityiskohtaisia määräyksiä niiden velvoitteiden ja vastuualueiden selkiyttämiseksi.

2000/0185 (COD)

Muutettu ehdotus: EUROOPAN PARLAMENTIN JA NEUVOSTON ASETUS tilaajayhteyksien eriytetystä tarjonnasta

(ETAn kannalta merkityksellinen teksti)

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan yhteisön perustamissopimuksen ja erityisesti sen 95 artiklan,

ottavat huomioon komission ehdotuksen [1],

[1] EYVL C

ottavat huomioon talous- ja sosiaalikomitean lausunnon [2],

[2] EYVL C

noudattavat perustamissopimuksen 251 artiklassa määrättyä menettelyä [3],

[3] EYVL C

sekä katsovat seuraavaa:

(1) Eurooppa-neuvosto totesi Lissabonissa 23-24 päivänä maaliskuuta 2000 pitämänsä erityiskokouksen päätelmissä, että digitaalisen tietotalouden kaikkien kasvu- ja työllisyysmahdollisuuksien hyödyntämiseksi Euroopassa yrityksillä ja kansalaisilla on oltava käytettävissään kohtuuhintainen maailmanluokan viestintäinfrastruktuuri ja laaja valikoima palveluja. Päätelmissä kehotetaan jäsenvaltioita työskentelemään yhdessä komission kanssa "kilpailun lisäämiseksi paikallisliityntäverkoissa ennen vuoden 2000 loppua ja kilpailun vapauttamiseksi tilaajayhteyksien osalta, jotta Internetin käyttökustannuksia voitaisiin oleellisesti alentaa". Eurooppa-neuvoston kokouksessa Feirassa 20 päivänä kesäkuuta 2000 hyväksyttiin ehdotettu eEurope-toimintasuunnitelma [4], jossa asetetaan tilaajayhteyksien eriytetty tarjonta keskeiseksi lyhyen aikavälin tavoitteeksi.

[4] KOM(2000) 330 lopullinen.

(1a) Tilaajayhteyksien eriyttäminen täydentää voimassa olevia yhteisön oikeuden säännöksiä, joilla taataan yleispalvelu ja kohtuuhintainen verkkoihin pääsy kaikille unionin kansalaisille edistämällä kilpailua ja talouden tehokkuutta sekä tarjoamalla käyttäjille mahdollisimman suuret edut.

(2) 'Tilaajayhteydellä' tarkoitetaan fyysisiä, metallisia kierrettyjä parikaapeleita, jotka yleisessä kiinteässä puhelinverkossa yhdistävät tilaajan tiloissa sijaitsevan verkkoliityntäpisteen pääristikytkentätelineeseen tai vastaavaan verkkoelementtiin. Kuten komission viidennessä raportissa televiestinnän sääntelypaketin toteuttamisesta [5] todetaan, paikallisliityntäverkko on jäänyt yhdeksi vapautettujen telemarkkinoiden vähiten kilpailluksi lohkoksi. Uusilla tulokkailla ei ole laajalle levinneitä vaihtoehtoisia verkkoja, eivätkä ne saavuta perinteisin tekniikoin samoja mittakaavaetuja ja samaa toiminnan laajuutta kuin operaattorit, joiden on ilmoitettu olevan merkittävässä markkina-asemassa yleisten kiinteiden puhelinverkkojen alalla (jäljempänä 'ilmoitetut operaattorit'). Tämä on seurausta siitä, että nämä operaattorit ovat rakentaneet vanhat metallijohtimia käyttävät paikallisliityntäjärjestelmänsä pitkän ajan kuluessa yksinoikeuksien turvin ja kyenneet rahoittamaan investointinsa monopolihinnoittelun avulla.

[5] KOM(1999) 537.

(3) Vuoden 1999 viestintäalan uudelleentarkastelua koskevasta komission tiedonannosta 13 päivänä kesäkuuta 2000 annetussa Euroopan parlamentin päätöslauselmassa [6] korostetaan, että on tärkeää antaa alalle mahdollisuus kehittää infrastruktuureita, jotka edistävät sähköisen viestinnän ja sähköisen kaupankäynnin kasvua, ja harjoittaa sellaista sääntelyä, joka tukee tätä kasvua. Päätöslauselmassa todetaan, että tilaajayhteyksien eriyttämisellä on tällä hetkellä merkitystä lähinnä markkina-asemaltaan määräävän yrityksen kuparijohdininfrastruktuurille ja että investoitaessa vaihtoehtoisiin infrastruktuureihin on voitava taata kohtuulliset tuotot, koska se voi helpottaa näiden infrastruktuurien leviämistä alueille, joilla ne ovat vielä harvinaisia.

[6] AS-0145/2000.

(4) Tilaajayhteyksien tarjonta kapasiteetiltaan suurten valokuituyhteyksien välityksellä suoraan suurimmille käyttäjille muodostaa erityismarkkinat, jotka kehittyvät kilpailun ehdoilla uusien investointien myötä. Tämän vuoksi tässä asetuksessa käsitellään metallijohdinpohjaisten tilaajayhteyksien tarjontaa rajoittamatta kansallisia velvoitteita, jotka liittyvät muihin paikallisliityntäjärjestelmien tyyppeihin.

(5) Uusien tulokkaiden ei olisi taloudellisesti mielekästä rakentaa vakiintuneen operaattorin metallijohdinpohjaisen paikallisliityntäjärjestelmän rinnalle kokonaan omaa verkkoaan kohtuullisessa ajassa. Vaihtoehtoiset tilaajayhteydet, kuten kaapelitelevisioverkot, satelliittiverkot ja langattomat tilaajayhteydet, eivät tällä hetkellä yleensä ole yhtä monipuolisia ja kattavia, vaikka tilanne saattaakin vaihdella jäsenvaltioittain.

(5a) Tilaajayhteyksien eriytetty tarjonta antaa markkinatulokkaille mahdollisuuden kilpailla ilmoitettujen operaattorien kanssa jatkuvaa Internet-käyttöä ja multimediasovelluksia tukevien, digitaalisiin tilaajayhteystekniikoihin perustuvien nopeiden tiedonsiirtopalvelujen sekä puheensiirtopalvelujen tarjonnassa. Eriytettyä tilaajayhteyttä koskevan pyynnön kohtuullisuudella tarkoitetaan, että yhteys on tarpeen käyttöoikeuden hakijan palveluntarjontaa varten ja että pyynnön epääminen estäisi, rajoittaisi tai vääristäisi alan kilpailua.

(6) Tällä asetuksella velvoitetaan metallijohdinpohjaisten tilaajayhteyksien eriytettyyn tarjontaan ainoastaan ne verkko-operaattorit, joiden kansalliset sääntelyviranomaiset ovat ilmoittaneet olevan asiaan liittyvien yhteisön säännösten mukaisessa merkittävässä markkina-asemassa yleisen kiinteän puhelinverkon tarjonnassa. Jäsenvaltiot ovat jo ilmoittaneet komissiolle niiden yleisen kiinteän verkon operaattorien nimet, joilla on merkittävä markkina-asema televiestinnän yhteenliittämisestä soveltaen avoimen verkon tarjoamisen (ONP) periaatteita yleispalvelun ja yhteentoimivuuden varmistamiseksi 30 päivänä kesäkuuta 1997 annetun Euroopan parlamentin ja neuvoston direktiivin 97/33/EY liitteessä I olevan 1 osan sekä avoimen verkon tarjoamisen (ONP) soveltamisesta puhelintoimintaan ja teleyleispalvelusta kilpailuympäristössä 26 päivänä helmikuuta 1998 annetun Euroopan parlamentin ja neuvoston direktiivin 98/10/EY mukaisesti.(6a) Ilmoitettua operaattoria ei voida vaatia tarjoamaan yhteyksiä, joita sillä ei ole valtuuksia tarjota, esimerkiksi silloin, kun pyynnön täyttäminen rikkoisi riippumattoman kolmannen osapuolen laillisia oikeuksia. Eriytettyjen tilaajayhteyksien tarjoamisvelvollisuus ei tarkoita, että ilmoitettujen operaattorien olisi asennettava kokonaan uusia paikallisliityntäjärjestelmiä vain täyttääkseen käyttöoikeuden hakijoiden pyynnöt.

(7) Vaikka kaupalliset neuvottelut ovat suositeltavin tapa sopia tilaajayhteyden käyttöoikeuden teknisistä seikoista ja hinnoittelusta, kokemus on osoittanut, että useimmissa tapauksissa tarvitaan sääntelytoimia, koska uuden tulokkaan ja ilmoitetun operaattorin neuvotteluasemat ovat epätasapainoiset eikä muita vaihtoehtoja ole. Tietyissä tilanteissa kansalliset sääntelyviranomaiset voivat yhteisön lainsäädännön mukaisesti puuttua asiaan omasta aloitteestaan terveen kilpailun, taloudellisen tehokkuuden ja loppukäyttäjien mahdollisimman suurten hyötyjen varmistamiseksi. Jos ilmoitettu operaattori ei vastaa asetettujen enimmäisaikojen kuluessa, käyttöoikeuden hakijalla olisi oltava oikeus saada korvausta.

(8) Tilaajayhteyksien ja niihin liittyvien toimintojen kustannuslaskentaan ja hinnoitteluun olisi sovellettava selkeitä, syrjimättömiä ja puolueettomia sääntöjä terveen kilpailun varmistamiseksi. Hinnoittelusäännöissä olisi otettava huomioon, että tilaajayhteyden käyttöoikeuden tarjoaja pystyy kattamaan asianmukaiset kustannuksensa sekä saamaan kohtuullista tuottoa, jotta se voi turvata paikallisliityntäjärjestelmien pitkän aikavälin kehityksen ja ajanmukaisena pysymisen. Tilaajayhteyksien hinnoittelusäännöillä olisi edistettävä tervettä ja kestävää kilpailua, pidettävä samalla mielessä investoinnit vaihtoehtoisiin infrastruktuureihin, ja varmistettava, ettei kilpailu vääristy varsinkaan niin, että ilmoitetun operaattorin tukku- ja vähittäishintojen välille jäisi kohtuuttoman pieni marginaali. Tässä yhteydessä on tärkeää kuulla kilpailuviranomaisia.

(8a) Ilmoitettujen operaattoreiden olisi tarjottava tietoa ja tilaajayhteyksien eriytettyä käyttöoikeutta kolmansille osapuolille samoin ehdoin ja saman laatuisena kuin omille yksiköilleen, tytäryhtiöilleen ja yhteistyökumppaneilleen. Näin ollen avointen ja syrjimättömien markkinoiden luomiseen myötävaikutettaisiin siten, että ilmoitettu operaattori julkaisee tilaajayhteyksien eriytettyä käyttöoikeutta koskevan asianmukaisen viitetarjouksen mahdollisimman nopeasti ja mieluiten Internetissä sekä kansallisten sääntelyviranomaisten valvonnassa.

(9) Komissio on määritellyt 25 päivänä toukokuuta 2000 annetussa suosituksessa 2000/417/EY [7] ja 26 päivänä huhtikuuta 2000 annetussa tiedonannossa Tilaajayhteyksien eriytetty tarjonta: Kilpailun mahdollistaminen kaikessa sähköisessä viestinnässä, mukaan luettuina laajakaistamultimedia ja nopea Internet [8] yksityiskohtaiset ohjeet sääntelyviranomaisten avuksi, jotta ne voivat säännellä oikeudenmukaisesti eriytettyjen tilaajayhteyksien eri käyttöoikeustyyppien tarjontaa.

[7] EYVL L 156, 29.6.2000, s. 44.

[8] KOM(2000) 237.

(10) Tämän asetuksen tavoitetta, jonka mukaan on luotava yhdenmukaiset puitteet tilaajayhteyksien eriytetylle tarjonnalle, jotta kaikille yrityksille ja kansalaisille yhteisössä tarjottaisiin kilpailuun perustuen kohtuuhintaista maailmanluokan viestintäinfrastruktuuria ja laajaa palveluvalikoimaa, ei voida saavuttaa hallitusti, yhdenmukaisesti ja nopeasti jäsenvaltioiden toimin, vaan se voidaan saavuttaa paremmin yhteisön tasolla yhteisön perustamissopimuksen 5 artiklassa vahvistettujen toissijaisuus- ja suhteellisuusperiaatteiden mukaisesti. Tämän asetuksen säännöksissä ei ylitetä sitä, mikä on tämän tavoitteen saavuttamiseksi tarpeen. Säännöksillä ei rajoiteta sellaisia tämän asetuksen mukaisia kansallisia säännöksiä, joilla säännellään yksityiskohtaisemmin esimerkiksi virtuaalista rinnakkain sijoittamista.

(10a) Tämän asetuksen säännöksillä täydennetään telealan sääntelyjärjestelmää ja erityisesti direktiivejä 97/33/EY ja 98/10/EY. Tarkoituksena on, että uuteen sähköisen viestinnän sääntelyjärjestelmään sisällytetään tarvittavat säännökset tämän asetuksen korvaamiseksi,

OVAT ANTANEET TÄMÄN ASETUKSEN:

1 artikla

Tavoite ja soveltamisala

-1. Tällä asetuksella pyritään tehostamaan kilpailua ja tukemaan teknistä innovaatiota paikallisliityntäverkon markkinoilla niin, että asetetaan yhdenmukaiset ehdot tilaajayhteyksien eriytetylle tarjonnalle sähköisen viestinnän laajan palveluvalikoiman kilpailuun perustuvan tarjonnan edistämiseksi.

1. Tätä asetusta sovelletaan sellaisten yleisen kiinteän puhelinverkon operaattoreiden tilaajayhteyksien ja niihin liittyvien toimintojen eriytettyyn tarjontaan, joiden kansalliset sääntelyviranomaiset ovat todenneet olevan merkittävässä markkina-asemassa yleisen kiinteän puhelinverkon tarjonnassa direktiivin 97/33/EY liitteessä I olevan 1 osan tai direktiivin 98/10/EY mukaisesti.

2. Tällä asetuksella ei rajoiteta ilmoitettujen operaattorien velvollisuuksia noudattaa syrjimättömyyden periaatetta käyttäessään yleistä kiinteää puhelinverkkoa nopeiden liittymien ja siirtopalvelujen tarjontaan kolmansille osapuolille samoin ehdoin kuin omille yksiköilleen tai tytäryhtiöilleen yhteisön säännösten mukaisesti.

2a. Tällä asetuksella ei rajoiteta jäsenvaltioiden oikeutta pitää voimassa tai antaa yhteisön lainsäädännön mukaisia säädöksiä, jotka sisältävät tätä asetusta yksityiskohtaisempia säännöksiä ja/tai koskevat tämän asetuksen soveltamisalaan kuulumattomia kysymyksiä, kuten muun tyyppisiä paikallisliityntätekniikoita.

2 artikla

Määritelmät

Tässä asetuksessa tarkoitetaan

-a) 'ilmoitetulla operaattorilla' yleisen kiinteän puhelinverkon operaattoria, jonka kansalliset viranomaiset ovat todenneet olevan merkittävässä markkina-asemassa yleisten kiinteiden televerkkojen ja palvelujen tarjonnassa direktiivin 97/33/EY liitteessä I olevan 1 osan tai direktiivin 98/10/EY mukaisesti;

-b) 'käyttöoikeuden hakijalla' direktiivin 97/13/EY mukaisesti valtuutettua tai kansallisen lainsäädännön nojalla viestintäpalvelujen tarjontaan oikeutettua kolmatta osapuolta, jolle voidaan myöntää tilaajayhteyksien eriytetty käyttöoikeus;

a) 'tilaajayhteydellä' fyysisiä, metallisia kierrettyjä parikaapeleita, jotka yhdistävät tilaajan tiloissa sijaitsevan verkkoliityntäpisteen pääristikytkentätelineeseen tai vastaavaan verkkoelementtiin yleisessä kiinteässä puhelinverkossa;

aa) 'tilaajayhteyden osalla' osittaista tilaajayhteyttä, joka yhdistää tilaajan tiloissa sijaitsevan verkkoliityntäpisteen keskitinpisteeseen tai erityiseen väliliityntäpisteeseen yleisessä kiinteässä televerkossa;

b) 'tilaajayhteyksien eriytetyllä käyttöoikeudella' tilaajayhteyksien täysin eriytettyä käyttöoikeutta ja tilaajayhteyksien rinnakkaiskäyttöoikeutta; tämä ei merkitse tilaajayhteyden omistusoikeuden siirtymistä;

c) 'tilaajayhteyden täysin eriytetyllä käyttöoikeudella' ilmoitetun operaattorin tilaajayhteyksien tai tilaajayhteyksien osan käyttöoikeuden tarjontaa käyttöoikeuden hakijalle siten, että tämä saa käyttää metallisen kierretyn parikaapelin koko taajuusaluetta;

d) 'tilaajayhteyden rinnakkaiskäyttöoikeudella' ilmoitetun operaattorin tilaajayhteyksien tai tilaajayhteyksien osan käyttöoikeuden tarjontaa käyttöoikeuden hakijalle siten, että tämä saa käyttää muuhun kuin puheensiirtoon käytettyjä metallisen kierretyn parikaapelin taajuuksia; ilmoitettu operaattori jatkaa tilaajayhteyden käyttöä yleisten puheensiirtopalvelujen tarjoamiseen;

e) 'rinnakkain sijoittamisella' niiden fyysisten tilojen ja teknisten edellytysten tarjontaa, jotka ovat kohtuullisesti katsottuna välttämättömiä käyttöoikeuden hakijan asianmukaisten laitteistojen liittämiseksi liitteen B kohdassa mainitut seikat huomioon ottaen;

f) 'liitännäispalveluilla' tilaajayhteyden eriytetyn käyttöoikeuden tarjoamiseen liittyviä edellytyksiä, kuten rinnakkain sijoittamisessa tarvittavia laitteita, yhteyskaapeleita ja asiaan kuuluvia tietotekniikkajärjestelmiä, joita käyttöoikeuden saaneen on voitava käyttää tarjotakseen palveluja kilpailukykyiseltä ja tasapuoliselta pohjalta.

3 artikla

Eriytetyn käyttöoikeuden tarjonta

1. Ilmoitettujen operaattorien on julkaistava ja pidettävä ajan tasalla 31 päivästä joulukuuta 2000 lähtien tilaajayhteyksien ja niihin liittyvien toimintojen eriytettyä käyttöoikeutta koskevaa viitetarjousta, joka sisältää vähintään liitteessä luetellut tiedot. Tarjouksen on oltava riittävän eritelty, jotta käyttöoikeuden hakijan ei tarvitse maksaa verkkoelementeistä tai toiminnoista, jotka eivät ole tarpeen sen palvelujen tarjoamista varten, ja tarjouksen on sisällettävä kuvaus tarjouksen osatekijöistä ja niihin liittyvistä ehdoista ja maksuista.

2. Ilmoitettujen operaattorien on 31 päivästä joulukuuta 2000 alkaen täytettävä selkein, oikeudenmukaisin ja syrjimättömin ehdoin tilaajayhteyksiensä ja niihin liittyvien toimintojen eriytettyä käyttöoikeutta koskevat käyttöoikeuden hakijoiden kohtuulliset pyynnöt. Pyynnön täyttämisestä voidaan kieltäytyä vain puolueettomasti perusteltavissa olevista syistä, jotka liittyvät tekniseen toteutettavuuteen tai verkon toimintakyvyn ylläpitämiseen. Jos pyynnön täyttämisestä kieltäydytään, käyttöoikeutta hakenut osapuoli voi viedä asian 4 artiklan 2 kohdassa tarkoitettuun riidanratkaisumenettelyyn. Ilmoitettujen operaattorien on tarjottava käyttöoikeuden hakijoille vastaavia toimintoja kuin omille yksiköilleen tai tytäryhtiöilleen samoin ehdoin ja samassa aikataulussa.

2a. Ilmoitettujen operaattorien on perittävä eriytettyjen tilaajayhteyksiensä ja niihin liittyvien toimintojen käyttöoikeudesta hintoja, jotka ovat kustannuslähtöisiä. Kansallisten sääntelyviranomaisten on poistettava hintojen kustannuslähtöisyyttä koskeva velvoite 4 artiklan 1c kohdan mukaisesti.

4 artikla

Kansallisten sääntelyviranomaisten suorittama valvonta

1. Kansallisten sääntelyviranomaisten on varmistettava, että tilaajayhteyksien eriytetystä käyttöoikeudesta perityt maksut edistävät tervettä ja kestävää kilpailua.

1a. Kansallisilla sääntelyviranomaisilla on oltava valta:

a) määrätä perustelluissa tapauksissa muutoksia tilaajayhteyksien ja niihin liittyvien toimintojen eriytetyn käyttöoikeuden viitetarjoukseen, hinnat mukaan luettuina;

b) edellyttää ilmoitetuilta operaattoreilta tämän asetuksen täytäntöönpanon kannalta olennaisia tietoja.

1b. Kansalliset sääntelyviranomaiset voivat perustelluissa tapauksissa puuttua asiaan omasta aloitteestaan varmistaakseen syrjimättömyyden, terveen kilpailun, taloudellisen tehokkuuden ja mahdollisimman suuret hyödyt käyttäjille.

1c. Kun kansalliset sääntelyviranomaiset toteavat, että paikallisyhteyksien markkinoilla vallitsee riittävä kilpailu, niiden on poistettava ilmoitetuilta operaattoreilta 3 artiklan 2a kohdassa säädetty hintojen kustannuslähtöisyyttä koskeva velvoite.

2. Tämän asetuksen soveltamisalaan kuuluvia kysymyksiä koskevat yritysten väliset riita-asiat on ratkaistava direktiivin 97/33/EY mukaisessa kansallisen tason riidanratkaisumenettelyssä nopeasti, tasapuolisesti ja avoimesti.

5 artikla

Voimaantulo

Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä

Euroopan parlamentin puolesta Neuvoston puolesta

Puhemies Puheenjohtaja

LIITE LUETTELO TIEDOISTA, JOTKA ILMOITETTUJEN OPERAATTORIEN JULKAISEMISSA, TILAAJAYHTEYKSIEN ERIYTETYN KÄYTTÖOIKEUDEN VIITETARJOUKSISSA ON VÄHINTÄÄN OLTAVA

A. Tilaajayhteyksien eriytetyn käytön edellytykset

1. Verkon osatekijät, joiden käyttöoikeutta tarjotaan, ja erityisesti seuraavat seikat:

- tilaajayhteyksien käyttöoikeus,

- tilaajayhteyksien rinnakkaiskäytössä muuhun kuin puheensiirtoon käytettävien tilaajayhteyden taajuuksien käyttöoikeus;

2. Tiedot fyysisten liityntäpaikkojen sijainnista (nämä tiedot voidaan yleisistä turvallisuussyistä rajoittaa vain niiden tahojen saataville, joita asia koskee) ja tilaajayhteyksien saatavuudesta verkon eri kohdissa;

3. Tilaajayhteyksille liittymiseen ja niiden käyttöön liittyvät tekniset ehdot, myös tilaajayhteyksien metallisten kierrettyjen parikaapeleiden tekniset ominaisuudet;

4. Tilaus- ja toimitusmenettelyt, käyttörajoitukset.

B. Rinnakkain sijoittamiseen liittyvät näkökohdat

5. Tiedot tarkoitukseen soveltuvista ilmoitetun operaattorin laitetiloista (nämä tiedot voidaan yleisistä turvallisuussyistä rajoittaa vain niiden tahojen saataville, joita asia koskee);

6. Rinnakkain sijoittamisen vaihtoehdot B.5 kohdassa tarkoitetuissa tiloissa (myös fyysinen rinnakkain sijoittaminen sekä mahdollisuuksien mukaan etäohjattu ja virtuaalinen rinnakkain sijoittaminen);

7. Laitteistovaatimukset: rinnakkain sijoitettaville laitteille mahdollisesti asetettavat rajoitukset;

8. Tietoturva: ilmoitetun operaattorin laitetiloissaan toteuttamat turvatoimet;

9. Kilpailevan operaattorin henkilöstön kulkuoikeuksiin liittyvät ehdot;

10. Turvallisuusnormit;

11. Tilanjakamista koskevat säännöt silloin, kun rinnakkain sijoittamiseen käytettävää tilaa on vähän;

12. Ehdot, joiden mukaan käyttöoikeuden hakijat voivat tarkastaa fyysiseen rinnakkain sijoittamiseen tarjottavat laitetilat tai sellaiset laitetilat, joihin ei ole myönnetty lupaa rinnakkain sijoittamiseen kapasiteetin puutteen vuoksi.

C. Tietojärjestelmät

13. Ennakkotilauksia, palvelun toimittamista, tilauksia, ylläpitoa, korjauspyyntöjä ja laskutusta koskevien, ilmoitetun operaattorin tukijärjestelmien, tietojärjestelmien tai tietokantojen käyttöehdot.

D. Toimitusehdot

14. Palvelun tai toiminnon tarjontaa koskevaan pyyntöön vastaamiseen kuluva enimmäisaika; palveluntasositoumukset, vikatilanteiden hallinta, vikailmoitusten edelleenvälittäminen ja palvelujen laatuparametrit;

15. Vakiosopimusehdot ja tarvittaessa tiedot korvausvelvollisuudesta, ellei määräaikoja noudateta;

16. Kunkin edellä luetellun ominaisuuden, toiminnon tai palvelun hinta ja hinnoitteluperiaatteet.